ԱՌԱՋՆՈՐԴ ՍՐԲԱԶԱՆ ՀՕՐ ՍՐՏԻ ԽՕՍՔԸ
Հ.Մ.Ը.Մ.-Ի ՀԻՄՆԱԴՐՈՒԹԵԱՆ 100-ԱՄԵԱԿԻՆ ԱՌԹԻՒ 

Այսօր, 100-ամեակի տօնակատարութեան պանծացման եզրափակ-ման այս հանգրուանին, Հ.Մ.Ը.Մ.-ի հաստաբուն կաղնին արդար հպար-տութեամբ մեր դիմաց կը կանգնի որպէս 26 երկիրներու մէջ գործող համաշխարհային կառոյց` իր 110 մասնաճիւղերով եւ միաւորներով ու 27.000 եղբայրներով եւ քոյրերով, որուն 110-րդ եւ կրտսերագոյն միաւորը հեռաւոր Գանատայի արեւմտեան ափի Վանգուվըր քաղաքին մէջ ծնունդ առաւ 18 Օգոստոս 2018-ին եւ Հ.Մ.Ը.Մ.-ի 100-ամեակի գեղեցկագոյն նուէրը եղաւ։ Վանգուվըրը յատուկ տեղ ունի սրտիս մէջ, որովհետեւ եղած է առաջին առաքելավայրս եւ համլսարանական ուսմանս քաղաքը։
1915-ի Ցեղասպանութեան արհաւիրքէն ետք, երբ Երեւանի մէջ վեց դարու ստրկութեան շղթաները փշրելով հայ ժողովուրդը իր հայրենիքի անկախութիւնը կ՚ամրագրէր, 18 Նոյեմբեր 1918-ին, Կ. Պոլսոյ մէջ, որպէս հայկական մարզական և սկաուտական կազմակերպութիւն, կեանքի կը կոչուէր Հ.Մ.Ը.Մ.-ը` որբահաւաքի ու որբախնամ աշխատանքի լծուելու եւ որբանոցներու մէջ մարմնակրթութիւնը քաջալերելու առաջնահերթութ-եան ընդգծումով, գոչելով. «Յառա՜ջ, նահատակ ցեղի անմահներ…»։
1918-էն մինչեւ այսօր, իր քայլերգին կշռոյթով, Հ.Մ.Ը.Մ. կը հրաւիրէ իր առաքելութեան լծուած եւ հաւատացող հայորդիները իրենց աչքերը սեւեռած պահելու հայրենի անկապտելի եռագոյն դրօշին եւ անխորտակ կամքով յառաջ ընթանալու` ամենուրեք, ուր Հ.Մ.Ը.Մ.-ական մը կը յայտա-րարէ. «Մի՛շտ պատրաստ»։ 
Մեր աղուոր անցեալի նաւասարդեան տօնախմբութիւններուն վեր-յուշով, երբ Հ.Մ.Ը.Մ. կը տողանցէ ոչ միայն մարզադաշտերու, այլ նաեւ մեր ազգային կեանքի հայակերտումի ուղիներուն վրայ, Հ.Մ.Ը.Մ.-ի քայլերգին մէջէն մենք կը զգանք Հ.Մ.Ը.Մ.-ի գործին խթանը եւ կը լսենք երթին դոփիւնը. «Հսկայ նուիրման տորմիղ հրաթեւ, կամաւոր բանակ, յառա՛ջ…» յառա՛ջ` դէպի մշտական յաղթանակ եւ նոր ու փառայեղ 100-ամեակներ` փառքը վայելելու եւ պարտքը հատուցելու նախանձախնդրութեամբ։

